"Osramotili ste Hrvatsku!" Poruka je to koju je predsjednik sudskog vijeća sudac Ivan Turudić poslao Ivi Sanaderu, bivšem premijeru, osuđujući ga nepravomoćno na jedinstvenu kaznu od deset godina zatvora. Sanader je osuđen po obje točke optužnice. Za zlouporabu položaja i ovlasti kao zamjenik ministra vanjskih poslova, odnosno za primanje provizije od 3,6 mil. kuna u slučaju Hypo Sanader je dobio 3 godine i šest mjeseci zatvora. Prvi je nepravomoćno osuđeni ratni profiter.

Za predaju Ine Mađarima i mito od pet mil. eura (sud je ukinuo dio optužnice koji je Sanadera teretio za primanje 10 mil. eura jer primanje preostalih pet milijuna tužiteljstvo nije dokazalo) dobio je sedam i pol godina zatvora. Mora vratiti proviziju i platiti sudske troškove i to u roku od 15 dana kada bi na račun suda trebalo sjesti i pet mil. eura s računa Diokija koje je obećao vratiti R. Ježić.

Iz sudnice je Sanader prebačen izravno u Remetinec gdje će čekati pravomoćnost presude.

– Svojim ponašanjem nanijeli ste štetu ne samo vitalnim strateškim interesima nego ste nanijeli štetu hrvatskom ugledu u svijetu. Vidi ste da ste imali plan, to su djela počinjena uz predviđanje događaja, uz plan. Niste ad hoc odlučili da ćete počiniti to djelo. Radi se o brižljivo planiranim i organiziranim djelima – kazao je Turudić Sanaderu.

– Doista ste doprinijeli apatiji i razočaranju ljudi u sustav, stvorili ste uvjerenje kod mladih da se ne isplati raditi, da se do ciljeva može doći prečacem, kršenjem zakona pa i morala cijelog društva. Temeljna je svrha kažnjavanja potaknuti počinitelja da ne vrši djela. Ovom kaznom vi ste spriječeni da i dalje činite kaznena djela. No važnija je druga svrha kažnjavanja, a to je utjecaj na sve ostale da ne čine kaznena djela.

A poruka je, kaže sudac, da će svaki počinitelj biti kažnjen.

– Poruka je upućena osobama koje obavljaju političke poslove na svim razinama vlasti – kaže sudac Turudić.

– Vi ste svoju funkciju iskoristili za vlastito bogaćenje, a ne za opće dobro. Ovom presudom šalje se poruka obnašateljima vlasti, i sadašnjim i budućim, da je obavljaju za opće dobro i u interesu društva!

Opalio je Turudić šamar i politici koju je Sanader vodio i njegovim poltronima.

– Vi ste bili arhitekt sustava u kojem su se odluke donosile onako kako ste vi željeli, a to je bio sam privid demokracije. Nepodnošljiva je lakoća s kojom ste postigli da se odluke donose tako. Imali ste sreću i idealan medij koji je bez ikakva pogovora i diskusije prihvaćao vaše stavove. Niste im ih čak morali ni izreći – zaključio je Turudić napominjući da je sudsko vijeće utvrdilo da je tijekom postupka nedvojbeno dokazana njegova krivnja.

>>Čedo Prodanović: Žalit ćemo se, ima stvari koje nam idu u korist

>>MOL: Presuda više ima veze s politikom nego s MOL-om i Inom



Nakon izlaska iz sudnice predstavnici USKOK-a kazali su da su zadovoljni presudom te kako je sudski epilog zadovoljavajući. Osim toga ispred sudnice su se okupili i građani koji su ovakvu presudu pozdravili pljeskom uz povike da je svaka kazna za djela koja je Sanader počinio – premala. Sanadera su nakon izricanja presude iz sudnice izvela dva pravosudna policajca nakon čega je u kombiju pod policijskom pratnjom napustio zgradu suda. Odveden je u zatvor u Remetincu.

Tijek suđenja pratite u nastavku:

11.45 sati – Poruka je upućena osobama koje obavljaju političke poslove na svim razinama vlasti – kaže sudac Turudić. – Vi ste svoju funkciju iskoristili za vlastito bogaćenje, a ne za opće dobro. Ovom presudom šalje se poruka obnašateljima vlasti, i sadašnjim i budućim, da je obavljaju za opće dobro i u interesu društva.

Nitko ne može zadržati imovinsku korist ostvarenu kaznenim djelom. Od vas je ona oduzeta.

11.36 sati Sud je nedvojbeno utvrdio da ste počinili kaznena djela koja vam se optužnicom stavljaju na teret. Pod točkom 1 uzeta vam je olakotna okolnost protoka vremena, u odnosu na obje točke olakotna je okolnost i što ste obiteljski čovjek, otac dvoje djece.

Zbroj otegotnih okolnosti daleko ih zasjenjuje.

Pod točkom 1 djelo ste počinili kao zamjenik ministra vanjskih poslova, a drugo kao premijer, znači kao visoki dužnosnik.

Svojim ponašanjem nanijeli ste štetu ne samo vitalnim strateškim interesima nego ste nanijeli štetu hrvatskom ugledu u svijetu. Vidi ste da ste imali plan, to su djela počinjena uz predviđanje događaja, uz plan. Niste ad hoc odlučili da ćete počiniti to djelo. Radi se o brižljivo planiranim i organiziranim djelima.

Dosita ste doprinijeli razočaranju ljudi u sustav, stvorili ste uvjerenje kod mladih da se ne isplati raditi, da se do ciljeva može doći prečacem, kršenjem zakona pa i morala cijelog društva. Temeljna je svrha kažnjavanja potaknuti počinitelja da ne vrši djela. Ovom kaznom vi ste spriječeni. No, važnija je druga svrha kažnjavanja, a to je utjecaj na sve ostale da ne čine kaznena djela. Poruka je da će svaki počinitelj biti kažnjen.

11.30 sati Groteskna je tvrdnja Fazakaša da mu je Gucerijev rekao da ne smije novcem podmićivati političare, a navodno je namijenjen Ježiću za lobiranje kod političara. Nesporan je vaš autoritet, kaže sudac.

Vi ste kao mandatar predložili sve članove Vlade koje ste birali po svojim kriterijima. Dokazi upućuju na to da je temeljni kriterij bio poslušnost. Oni su vas slijepo slušali....

Vi ste bili arhitekt sustava u kojem su se odluke donosile onako kako ste vi željeli, to je bio sam privid demokracije.

Nepodnošljiva je lakoća s kojom ste postigli da se odluke donose tako. Imali ste sreću i idealni medij koji je bez ikakva pogovora i diskusije prihvaćao vaše stavove.

Vlada RH je ta koja je držala Ininu glavu iznad vode time što npr. nije naplaćivala trošarine. Nije točno da je MOL spasio Inu.

11.22 sati Pokušaj obrane da obezvrijedi iskaz R. Ježića bio je neuspješan. Pozvali ste Imru Fazakaša koji navodi da ga je nazvao Hurlimann, zaposlenik Ježićeve tvrtke. Da mu je ponudio posao, da je otišao u Zürich i da su potpisali ugovore o konzultantskim poslovima. Ježića nikad nisu vidjeli, nisu nikad s njim kontaktirali telefonom, ni e-mail nisu razmijenili, a ipak je odmah pristao isplatiti 10 mil. eura za konzultantske usluge, odnosno za lobiranje za Družbu Adria.

A to je međudržavni projekt i nema interesa za biznismena s Cipra da lobira za taj projekt koji je, uostalom, već bio mrtav.

11.19 sati Najprije ste svoj stav nametnuli na užem kabinetu Vlade pa na Predsjedništvu stranke, a zatim na sastanku s koalicijskim partnerima i na koncu na sjednici Vlade. Zapisnik se vodio tek na Vladi, a čim nema zapisnika, znak je da su rasprave neformalne.

Nije bilo rasprave. Nametali ste svoje mišljenje. Sud nije prihvatio iskaz vašeg prijatelja Luke Bebića koji je govorio da su se vodile rasprave.

Polančecova prezentacija trajala je svega 30 minuta, a riječ je bila o tako važnoj stvari....

Samo je Šuker rekao: "Kako ćemo to prezentirati javnosti?". Iz toga se vidi da odluke nisu bile dobre.

Nitko nije bio protiv, nitko nikad nije bio protiv, kaže sudac.

11.12 sati Vaša obrana da ste postupali u zaštiti hrvatskih interesa, da Ježić laže kako bi si kupio bolji položaj, da je ovo progon koji je orkestrirala i naredila vaša nasljednica koju ste sami postavili – ne prihvaćamo.

Tvrdnju da je Ježić kupio slobodu u zamjenu za pet milijuna eura – ne prihvaćamo. Ježić nije krunski svjedok. Dao je iskaz nakon što je izašao iz pritvora. Znao je da radi rubne stvari, ali poštovao je vaš autoritet. Kasnije u dogovoru s vama manipulirao je novcem sve do pranja novca.

Ježić je jedini, uz vas, u RH znao za postojanje tog novca. Da o tome nije govorio, o tom se novcu ne bi znalo. Vrlo je teško dobiti podatke o novcu na računu u Švicarskoj. Odluka o prepuštanju upravljanja Inom i izdvajanju plinskog poslovanja bila bi još jedna u nizu katastrofalnih odluka koje su se donosile, a možda se i danas donose, a kojima je jedina posljedica gubitak parlamentarnih izbora. No činjenica je mito.

Koristili ste utjecaj i autoritet u obnašanju premijerske dužnosti. Vaš utjecaj bio je golem do razine notornog.

11.09 sati Vrlo je važno pitanje jeste li primili mito. Nedvojbeno je dokazano da jeste. Vaša obrana nije prihvaćena, već su ugovori potpisani prema vašem dogovoru sa Z. Hernadijem.

Robert Ježić. Sud je u cijelosti prihvatio njegov iskaz. Taj iskaz potkrijepljen je i drugim dokazima u ovom predmetu. Knjigom ulazaka u Vladu, snimkom iz restorana Marcellino koja svjedoči o sastanku vas, Hernadija i Ježića i snaži njegov iskaz. Sadržaj razgovora nije nas ni zanimao.

11.05 sati Sudac kaže da je iz Ine izdvojen samo posao trgovine plinom, a ne cjelokupan plinski biznis. Kaže da je notorno da trgovina stvara gubitke koje izdvajanjem snosi država. Već sama činjenica da država snosi 100 posto gubitka umjesto 40 posto upućuje na to da je taj posao protivan interesima RH. Obrana je upirala na procjene strane stručne tvrtke koja je rekla da će plinsko poslovanje dugoročno imati pozitivne učinke. Sudsko vijeće s tim se ne može složiti jer je to protivno drugim provedenim dokazima.

Ne bi došlo, a posebno ulaskom u EU, do jačanja te tvrtke. Prva stvar, ulaskom u EU tržište je izloženo stranoj konkurenciji koja je potentnija.

11.00 sati Zaista je bogohulno ono što ste vi rekli u obrani, da je bolje da Inom upravljaju sposobni mađarski menadžeri, kazao je Sanaderu Turudić.

MOL je u potpunosti ovladao Inom i upravlja kompanijom. Cilj MOL-a razumljiv je i opravdan, no do tog je cilja došlo počinjenjem kaznenog djela. Vama su sve činjenice, kaže sudac, bile poznate od samog početka. Htjeli ste taj scenarij, sukreirali ste ga i učinili sve da se ostvari.

Što se tiče zadržanih pitanja, poslovnog plana i proračuna, koji su izostavljeni, podsjetimo se svjedočenja Zorana Markovića. On je, doduše, naveo, a za svoj rad je nagrađen višemilijunskim iznosom, da se o tim pitanjima raspravljalo, ali nije se mogao sjetiti zašto su, pazite, izostavljena.

10.50 sati Sud smatra da su ugovori Vlade i MOL bili štetni za RH. To potvrđuju svjedoci s mađarske strane, posebno Pal Kara koji je rekao da je cilj bio ovladati upravljačkim pravima.

Je li uopće trebalo doći do izmjene ugovora? Vi pogrešno tvrdite da je prema ugovoru iz 2003. i Zakonu o privatizaciji Ine navedeno da mora doći do izmjene kad jedna strana dođe ispod 50 posto. U ugovorima i zakonu piše da se moraju mijenjati kad jedna strana prijeđe 50 posto, a to je velika razlika.

Istjecanjem lock up perioda, koji je nota bene, smanjen izmjenama, ne bi se dogodilo ništa dramatično. MOL nije imao namjeru smanjivati svoj vlasnički udjel niti ga prepuštati drugome, oni su htjeli steći što više dionica Ine.

Polančec je revno vodio posao, vjerojatno zato da biste vi bili zadovoljni. Zato je opisao rezultate kao spektakularne, to je moj izraz. Kazao je da su pregovori bili mučni i iscrpljujući, a ta je izjava potpuno neistinita. Npr. Šuker uopće nije dolazio na sjednice Povjerenstva za Inu.

Bila su samo dva sastanka, nisu se vodili zapisnici, nisu se donosili zaključci...

10.45 sati Izmjenama je uveden novi broj članova uprave i NO-a, nastavlja Turudić. Najvažnija je činjenica da mađarski član uprave ima "zlatni glas". Normalno je da će on odlučivati za mađarsku stranu, to se nikome ne prigovara, sačuvaj Bože!

No osnovano je i novo tijelo, to su ljudi koji dolaze u Inu, a zapravo su zaposleni u MOL-u. Takvo tijelo prema zakonu mora biti savjetodavno tijelo za upravu, a ne da odluke donosi samostalno, a pogotovo ne po nalogu MOL-a i uz konzultacije s njim. Ina i MOL sada su neovisne kompanije. Činjenica da MOL ima 47 posto u kompaniji ne znači da zaposlenici MOL-a odlučuju u Ini, a LODO je doveo do toga da odluka najprije ide na raspravu ide u Budimpeštu. Ina se svela na podružnicu MOL-a.

10.35 sati Što se tiče riječi fungiren, ona može značiti fingirati, predstavljati se kao. Ali može značiti i ono što vi tvrdite kad kažete da Čedo Prodanović "fungira" za vašeg branitelja, no bitno je ono što ona znači u ovom konkretnom slučaju. A to znači fingirati.

10.30 sati Sljedeće je pitanje tko je primio proviziju. Vi ste prozvali E. Laxu koji je prema vama hrvatski nacionalist, a u isto vrijeme mason. Sudsko vijeće nije prihvatilo svjedočenje W. Kulterera o E. Laxi.

10.28 sati Na teret vam se stavlja i da ste proviziju dobili i na temelju sudjelovanja u pregovorima. Svi svjedoci suglasno navode da je kamata u RH bila enormno visoka. U Austriji je kamata bila, a posebice na kredite s državnim jamstvima, desetak puta niža.

10.25 sati Posredno u svojoj obrani vi i govorite da ste bili glavni pregovarač. Kad ste govorili o konzorcijskoj naknadi, rekli ste da ste zaprijetili razvrgnućem ugovora ako Hypo nastavi na tome inzistirati.

10.20 sati Da nije bilo ratnog stanja i da nije bilo nestašice, ne bi bilo hitno kupiti zgrade veleposlanstva.

Vi ste bili svjesni svih tih okolnosti. Rat i srpska agresija omogućili su vam zlouporabu položaja. Postupali ste s izravnom namjerom, kaže sudac.

Sljedeće je pitanje bilo tko je bio glavni pregovarač. Vi tvrdite da niste bili, nego da ste samo pregovarali o tehničkim stvarima kad su već sve bitne stvari uglavili. No, suprotno tome svjedočili su M. Kovačić i Mate Granić čije smo iskaze prihvatili.

Nije životno ni logično da bi se ministri vanjskih poslova bavili pojedinostima ugovora, smatra sudac.

Hypo banka 1994. bila je anonimna banka.

10.15 sati Nesporno je da je Hypo dao kredit Hrvatskoj. No vi tvrdite da nema osnove za kazneno djelo. Nesporno je utvrđeno da je isplaćena provizija, to dokazuju svjedoci, a to proizlazi iz dokumentacije, iz četiri isplatnice.

Vaša obrana nije prihvaćena, suprotna je materijalnim dokazima i iskazima svih svjedoka osim svjedoka W. Kulterera.

Potrebno je odgovoriti na nekoliko retoričkih pitanja – radi li se o ratnom profiterstvu. Da, prema stavu ovog suda, vi ste počinili kazneno djelo ratnog profiterstva.

Notorno je da je RH u to doba bila u ratu. Učinjena su razaranja, ljudi su bili prognani, kamatne stope bile su visoke... U to doba pojavila se potreba kupnje zgrade veleposlanstava.

Nije svako djelo počinjeno u ratu ratno profiterstvo, napominje Turudić. Ne postoji automatizam. Je li ili nije, to prosuđuje sud na svakom pojedinom slučaju. Ratno profiterstvo nije samo klasično kojeg smo svjedoci, pogotovo u ranim razdobljima 20. stoljeća, to nije stvaranje crne burze, to nije samo i nabava oružja, kao što je bio slučaj u RH, i zatim višestruko skuplja prodaja...

Ključno je da je počinitelj koristio ratno stanje koje mu je omogućilo iskorištavanje ratnog stanja. Vi ste to iskoristili.

10.10 sati Sud je djelomično izmijenio dio optužnice u točki Ina – MOL, a s obzirom na preostalih pet milijuna eura. Sudac Turudić kaže da tužiteljstvo nije dokazalo da je Sanaderu isplaćen ostatak mita.

U kaznenom postupku koji je trajao nešto više od godinu dana bilo je 50-ak rasprava i nešto više svjedoka.

– Odluka je odnesena na temelju dokaza, a ne na temelju ičega što bi se događalo izvan sudnice – napomenuo je Turudić.

Sud je odredio da Sanader mora vratiti novac u roku od 15 dana, kao i Dioki.

Riječ je o 3,6 milijuna kuna provizije uz sudske troškove od oko 30 tisuća kuna.

10.07 sati Izriče mu se jedinstvena kazna od deset godina zatvora: za Hypo 3 godine i šest mjeseci te za Inu 7 godina i šest mjeseci

10.05 sati Što se tiče druge točke optužnice, sudac Turudić također potvrđuje optužnicu – kriv je za primanje 10 mil. eura mita za prepuštanje Ine MOL-u.

10.00 sati Kriv je za Hypo, kaže sudac Turudić. Potvrđuje navode optužnice kako je Sanader iskoristio ratno stanje i svoj položaj zamjenika ministra vanjskih poslova te uzeo 3, 6 mil. kuna provizije.

9.45 sati Sanader je u pratnji odvjetnika stigao na sud. Prolazi kontrolu i ulazi u sudnicu. Brojne novinare pristojno su pozdravili, ali komentare su ostavili za kasnije.

9.38 sati Pred Županijskim sudom je gužva. Stigli su brojni akreditirani novinari, a uz domaće predstavnike medija presudu bivšem premijeru došli su popratiti i kolege iz agencija Reuters, AFP....

9.30 sati Ivo Sanader krenuo je iz svoga doma u Kozarčevoj ulici. – Vidimo se poslije – kratko je rekao Sanader novinarima ulazeći u taksi.

Nepravomoćnom presudom sudskog vijeća pod predsjedanjem suca Ivana Turudića okončat će se prvi postupak koji se vodi protiv bivšeg premijera Ive Sanadera i to nešto više od godinu dana otkako je on prvi put kročio u veliku sudnicu zagrebačkog Županijskog suda držeći se za štaku.

Suđenje je počelo 28. listopada 2011. godine. Početak je kasnio jer Sanader tada nije znao da ide na sud, kako je kazao, već je mislio da će u bolnicu. Imao je problema sa srcem i nogom. U sudnicu je ušetao sa štakama, a doveli su ga iz pritvora pa brzo prebacili u bolnicu.

Tada mu je nad glavom visila jedna optužnica, ona za ratno profiterstvo. Optužba glasi: iskoristio je rat za vlastitu korist i uzeo 3,6 milijuna kuna provizije od Hypo banke. Zauzvrat je obećao Austrijancima ulazak na domaće tržište na kojem će imati povlašten položaj.

>>Sanader se ne mora pojaviti, ali iz sudnice može i u Remetinec

Uskoro je "pala" i druga. USKOK je skupio dovoljno dokaza da podnese optužnicu kojom se bivšeg premijera tereti da je predao Inu mađarskom MOL-u za 10 mil. eura te su postupci objedinjeni.

Skupivši 12,4 milijuna kuna jamčevine, što uz pomoć obitelji, što uz pomoć prijatelja poput Luke Bebića, Ivo Sanader izašao je iz Remetinca 16. prosinca lani. Otad se brani sa slobode. U pritvoru je proveo godinu dana, najprije u Austriji, a zatim od srpnja prošle godine u zagrebačkom pritvoru.

O današnjoj odluci sudskog vijeća ovisi hoće li skoro opet iza rešetaka.

Tužiteljstvo za Sanadera traži maksimalnih 15 godina zatvora. Obrana oslobađanje. Ako bude izrečena kazna zatvora manja od pet godina, vjerojatno će pravomoćnu presudu čekati na slobodi. U slučaju veće zatvorske kazne čim prije će u pritvor. Ako bude proglašen nevinim, sa slobode će moći dolaziti na suđenje za Fimi mediju. Ostali procesi još mu vise nad glavom.

>>Je li baš Sanader prije nego što je odlikovan uzeo 3,6 mil. kn od Hypa

>>Za Inu – MOL vjerovati Ježiću ili bogatim svjedocima i bratu Flaviju

Sanader bez lisica Ivo Sanader veliku s Sanader bez lisica Ivo Sanader veliku sudnicu Županijskog suda napustio je bez lisica. Pod ruku su ga izvela dvojica pravosudnih policajaca, a lisice su mu stavljene izvan pristunosti novinara i fotoreportera.